O «Κυνόδοντας» και οι 4 αντίπαλοί του για το Όσκαρ
καλές εκτιμάται ότι είναι οι πιθανότητες της Ελληνικής ταινίας να κερδίσει το επίζηλο βραβείο
Η Ελληνική κινηματογραφική παραγωγή «Κυνόδοντας», του Γιώργου Λάνθιμου, επελέγη μεταξύ των πέντε που διεκδικούν πλέον επίσημα το φετινό Βραβείο Όσκαρ Καλύτερης Ξενόγλωσσης Ταινίας. Η σχετική ανακοίνωση έγινε την Τρίτη από την Αμερικανική Ακαδημία Εβδόμης Τέχνης κατά την διάρκεια ειδικής εκδήλωσης στο θέατρό της, στο Χόλλυγουντ. Οι άλλες παραγωγές που μπήκαν μαζί με τον Κυνόδοντα στην πεντάδα των υποψηφίων για το επίζηλο Όσκαρ Καλύτερης Ξενόγλωσσης Ταινίας είναι η Δανέζικη In a Better World, η Μεξικανική Biutiful, η Αλγερινή Outside the Law και η Καναδική Incendies. Ο «Κυνόδοντας» έχει ήδη τιμηθεί με το Βραβείο της Ελληνικής Ακαδημίας Κινηματογράφου κι έχει επίσης αποσπάσει αρκετές διεθνείς διακρίσεις περιλαμβανομένου ενός σημαντικού βραβείου του Φεστιβάλ των Καννών. Παράλληλα, κατά τις ημέρες της προβολής της σε κινηματογράφους του Λος Άντζελες η Ελληνική ταινία πήρε κι αρκετές πολύ καλές κριτικές. Τώρα που αναδείχθηκε ανάμεσα στις πέντε επικρατέστερες της κατηγορίας της, από τις 66 συνολικά ταινίες που πήραν μέρος στον σχετικό διαγωνισμό, η παραγωγή «Κυνόδοντας» θα αρχίσει να παίζεται σε περισσότερους Αμερικανικούς κινηματογράφους για να κριθεί από το κοινό και ιδιαίτερα από τα μέλη της Ακαδημίας Εβδόμης Τέχνης που με την ψήφο τους θα διαλέξουν τον τελικό νικητή. Σε αυτόν τον τελευταίο γύρο της ψηφοφορίας παίρνουν μέρος όλα τα μέλη της Ακαδημίας που από κοινού τώρα θα αποφασίσουν ποιοί θα είναι οι νικητές σε όλες ανεξαρτήτως τις κατηγορίες των βραβείων . Στις μέχρι τώρα ψηφοφορίες, δηλαδή σε αυτές που απέβλεπαν στην ανάδειξη της πεντάδας για το κάθε Όσκαρ, οι ηθοποιοί-μέλη της Ακαδημίας επέλεγαν τους ηθοποιούς που, κατά την γνώμη τους, διέπρεψαν, οι σκηνοθέτες τους σκηνοθέτες, οι παραγωγοί τις παραγωγές, οι σκηνογράφοι τους σκηνογράφους, οι μουσικοί τους μουσικούς, κ.ο.κ. Με άλλα λόγια οι ειδικοί στον κάθε τομέα επιλέγουν τις πέντε υποψηφιότητες του κλάδου τους και στην συνέχεια όλοι οι καλλιτέχνες-μέλη της Ακαδημίας καλούνται να εκφράσουν την προτίμησή τους για το ποιος είναι ο καλύτερος της κάθε πεντάδας. Η μόνη κατηγορία στην οποίαν υπάρχουν φέτος 10 αντί 5 υποψήφιοι είναι για το Όσκαρ καλύτερης ταινίας της χρονιάς. Η ταινία «Κυνόδοντας», με γνώμονα το ότι έχει ήδη βραβευτεί σε άλλους διαγωνισμούς κι έχει αποσπάσει καλές κριτικές στο Λος Άντζελες, όπου ζουν, ως επί το πλείστον, τα μέλη της Αμερικανικής Ακαδημίας Κινηματογράφου που ψηφίζουν για τα Όσκαρ, πιστεύεται ότι έχει καλές πιθανότητες να κερδίσει το Βραβείο Καλύτερης Ξενόγλωσσης Ταινίας στην 83 απονομή των Όσκαρ, που θα γίνει στις 27 Φεβρουαρίου στο Χόλλυγουντ. Αλλά ο ανταγωνισμός που θα αντιμετωπίσει ο «Κυνόδοντας» αναμένεται να είναι πολύ σκληρός. Για παράδειγμα, μια άλλη ταινία που έχει προκριθεί στην ίδια κατηγορία είναι η Δανέζικη In a Better World, η οποία μόλις πριν λίγες ημέρες κέρδισε το βραβείο Golden Globe (Χρυσή Σφαίρα), που αρκετές φορές έχει αποτελέσει προάγγελο του Όσκαρ. Άλλη αξιόλογη ξένη ταινία, στην οποία πρέπει να επιβληθεί ο «Κυνόδοντας» για να επικρατήσει, είναι η Μεξικανική Biutiful, της οποίας ο πρωταγωνιστής Χαβιέ Μπαρντέμ είναι παράλληλα ένας από τους πέντε που διεκδικούν το φετινό Βραβείο Όσκαρ Πρώτου Ανδρικού Ρόλου μαζί με μεγάλα αστέρια όπως ο Τζεφ Μπρίτζεςκαι ο Τζέσι Έϊζενμπέργκιν, ο Κόλιν Φιρθ και ο Τζέημ Φρανκόϊν. Όσον αφορά στην Αλγερινή ταινία Outside the Law εικάζεται ότι ο σκηνοθέτης της ήταν μεταξύ εκείνων που εθεωρούντο ως πιθανοί υποψήφιοι για το βραβείο σκηνοθεσίας, αν και τελικά δεν μπήκε στην πεντάδα της κατηγορίας αυτής. Έχουν περάσει 32 χρόνια από τότε που Ελληνική ταινία ήταν μεταξύ των 5 υποψηφίων για το Όσκαρ Καλύτερης Ξενόγλωσσης παραγωγής. Η προηγούμενη φορά που η Ελλάδα διεκδίκησε το επίζηλο αυτό βραβείο ήταν το 1978 με την «Ιφιγένεια» σε σκηνοθεσία Μιχάλη Κακογιάννη και με πρωταγωνίστρια την Ειρήνη Παπά. Η ομογένεια στις Ηνωμένες Πολιτείες, αν και στην πλειοψηφία της δεν έχει δει την ταινία «Κυνόδοντας», δεδομένου ότι αυτή δεν έχει ακόμα παιχτεί εκτός Λος Άντζελες, νοιώθει περήφανη που μια Ελληνική παραγωγή, για μια ακόμα φορά, μπαίνει στην τελική ευθεία για το Όσκαρ και της εύχεται να το κερδίσει.